钦定古今图书集成/明伦汇编/官常典/第105卷 > 《皇伯祖威德军节度使荣国公承亮加恩制》
## 钦定古今图书集成/明伦汇编/官常典/第105卷 > 《皇伯祖威德军节度使荣国公承亮加恩制》

王安石

朕祼献庙室，燎禋郊丘。内蒙祖考之居歆，外获神祇
之顾飨。嘉我近属，与有陪辅之劳；扬于大廷，使膺褒
显之福。具官承亮，德义自表，爵齿兼尊。魁然萧艾之
林。尚矣神灵之胄。世承厥庆，有跗萼之芬华；朝赖以
宁，若翰藩之严密。乃相肆祀，寔绥思成。进加奠食之
封，申锡诏功之号。於戏！孝恭可以仪宗室，信厚可以
化邦人。匪时亲贤，孰承朕翼。往肩宠奖，尚协荣怀。